Document ID: 32011D0637

DEĊIŻJONI TAL-KUNSILL
tas-26 ta’ Settembru 2011
li temenda u testendi l-perjodu ta’ applikazzjoni tad-Deċiżjoni 2007/641/KE dwar il-konklużjoni ta’ konsultazzjonijiet mar-Repubblika tal-Gżejjer Fiġi taħt l-Artikolu 96 tal-Ftehim ta’ Partenarjat AKP-KE u l-Artikolu 37 tal-Istrument ta’ Kooperazzjoni fl-Iżvilupp
(2011/637/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 tiegħu,
Wara li kkunsidra l-Ftehim ta’ Sħubija bejn il-Membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1) u kif fl-aħħar emendat f’Ouagadougou fit-22 ta’ Ġunju 2010 (2) (“il-Ftehim ta’ Sħubija AKP-UE”), u b’mod partikulari l-Artikolu 96 tiegħu,
Wara li kkunsidra l-Ftehim Intern bejn ir-rappreżentanti tal-gvernijiet tal-Istati Membri, li jiltaqgħu fil-Kunsill, dwar miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta’ Sħubija AKP-KE (3), u b’mod partikulari l-Artikolu 3 tiegħu,
Wara li kkunsidra r-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (“l-Istrument ta’ Kooperazzjoni fl-Iżvilupp”) (4), u b’mod partikulari l-Artikolu 37 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Id-Deċiżjoni tal-Kunsill 2007/641/KE (5) ġiet adottata biex tieħu miżuri xierqa wara l-ksur tal-elementi essenzjali msemmija fl-Artikolu 9 tal-Ftehim ta’ Sħubija AKP-UE u dwar il-valuri msemmija fl-Artikolu 3 tal-Istrument ta’ Kooperazzjoni fl-Iżvilupp.
(2)
Dawk il-miżuri ġew estiżi bid-Deċiżjoni tal-Kunsill 2009/735/KE (6) u sussegwentement bid-Deċiżjonijiet tal-Kunsill 2010/208/UE (7), 2010/589/UE (8) u 2011/219/UE (9) peress li, mhux talli ir-Repubblika ta’ Fiġi għadha trid timplimenta impenji importanti li hi għamlet f’konsultazzjonijiet li saru f’April 2007 dwar elementi essenzjali tal-Ftehim ta’ Sħubija AKP-UE u l-Istrument ta’ Kooperazzjoni fl-Iżvilupp, iżda kien hemm ukoll żviluppi ta’ rigressjoni importanti li jikkonċernaw numru minn dawn l-impenji,
(3)
Id-Deċiżjoni 2007/641/KE tiskadi fit-30 ta’ Settembru 2011. Huwa xieraq li tiġi estiża l-validità tagħha, u li jiġi aġġornat il-kontenut tal-miżuri adattati skont dan,
ADOTTA DIN ID-DEĊIŻJONI:
Artikolu 1
Id-Deċiżjoni tal-Kunsill 2007/641/KE hija b’dan emendata kif ġej:
(1)
Fl-Artikolu 3, it-tieni paragrafu jinbidel b’dan li ġej:
“Hija se tiskadi fit-30 ta’ Settembru 2012. Hija għandha tiġi riveduta regolarment tal-anqas darba kull sitt xhur.”.
(2)
L-Anness huwa sostitwit bl-Anness għal din id-Deċiżjoni.
Artikolu 2
L-ittra fl-Anness għal din id-Deċiżjoni għandha tiġi indirizzata lir-Repubblika ta’ Fiġi.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, is-26 ta’ Settembru 2011.

Labels: 17
5
10
6
18
15